b'\n_START_ARTICLE_\nAlzheimerio liga\n_START_PARAGRAPH_\nAlzheimerio liga (arba Alcheimerio liga)\xc2\xa0\xe2\x80\x93 neurodegeneracin\xc4\x97 liga, pasi\xc5\xbeyminti pa\xc5\xbeintini\xc5\xb3 funkcij\xc5\xb3 blog\xc4\x97jimu, kasdien\xc4\x97s veiklos pasyv\xc4\x97jimu, elgsenos poky\xc4\x8diais, neuropsichiatriniais simptomais. Tai labiausiai paplitusi silpnaprotyst\xc4\x97s forma. \xc5\xa0ios ligos tikslios prie\xc5\xbeastys ir mechanizmas n\xc4\x97ra \xc5\xbeinomi, \xc4\xafvardijami tik nustatyti reik\xc5\xa1mingi rizikos faktoriai. Tiesiogini\xc5\xb3 i\xc5\xa1gydymo priemoni\xc5\xb3 ar profilaktikos b\xc5\xabd\xc5\xb3 n\xc4\x97ra, skiriamas gydymas tik palengvina simptomus, sul\xc4\x97tina ligos progresavim\xc4\x85 ar padeda psichologi\xc5\xa1kai._NEWLINE_Labiausiai trukdantis ligos simptomas yra trumpalaik\xc4\x97s atminties praradimas (amnezija)\xc2\xa0\xe2\x80\x93 nedidelis, smulkus u\xc5\xbemar\xc5\xa1umas, kuris ilgainiui tampa nuolatiniu, daugiau pasirei\xc5\xa1kian\xc4\x8diu ligos progresavimu. V\xc4\x97liau atsirandantis kognityvini\xc5\xb3 geb\xc4\x97jim\xc5\xb3 pablog\xc4\x97jimas apima kalbos srit\xc4\xaf (afazija), sugeb\xc4\x97jim\xc4\x85 atlikti tikslius judesius (apraksija), atpa\xc5\xbeinim\xc4\x85 (agnozija). \xc5\xa0i liga nutraukia ry\xc5\xa1ius tarp priekin\xc4\x97s ir galin\xc4\x97s smegen\xc5\xb3 skil\xc4\x8di\xc5\xb3 bei gal\xc5\xabni\xc5\xb3 sistemos. D\xc4\x97l to pablog\xc4\x97ja su ja artimai susijusi protin\xc4\x97 veikla, pvz., apsisprendimas ir planavimas._NEWLINE_Tarptautin\xc4\x97 Alzheimerio ligos diena\xc2\xa0\xe2\x80\x93 rugs\xc4\x97jo 21-oji.\n_START_SECTION_\nIstorija\n_START_PARAGRAPH_\n1901\xc2\xa0m. vokie\xc4\x8di\xc5\xb3 psichiatras Aloizas Alzheimeris apklaus\xc4\x97 51-eri\xc5\xb3 met\xc5\xb3 pacient\xc4\x99 August\xc4\x99 Deter, kuri\xc4\x85 atgabeno jos vyras Karlas Deteris, nebe\xc4\xafsteng\xc4\x99s ja r\xc5\xabpintis. Gydytojas A. Alzheimeris atlik\xc4\x99s kelet\xc4\x85 paprast\xc5\xb3 bandym\xc5\xb3, nustat\xc4\x97 pacientei amnezij\xc4\x85\xc2\xa0\xe2\x80\x93 atminties sutrikim\xc4\x85. Ponia August\xc4\x97 D. buvo pirma pacient\xc4\x97, kuriai diagnozuota Alzheimerio liga._NEWLINE_Savo tolimesn\xc4\xaf darb\xc4\x85 dr. A. Alzheimeris t\xc4\x99s\xc4\x97 Vokietijos mieste Miunchene, \xc5\xbeymaus Emilio Kr\xc4\x97pelino laboratorijoje. E. Kr\xc4\x97pelinas buvo pagrindin\xc4\x97s knygos apie psichiatrij\xc4\x85 autorius, giliai \xc4\xafsitikin\xc4\x99s, kad neuropatologija gali b\xc5\xabti susijusi su klinikin\xc4\x97mis psichin\xc4\x97mis funkcijomis. 1906\xc2\xa0m. baland\xc5\xbeio 8 d. August\xc4\x97 D. mir\xc4\x97. Alzheimeris dirbo su dviem Italijos psichiatrais, kad i\xc5\xa1tirt\xc5\xb3 jos anatominius ir neuropatologinius ypatumus. 1906\xc2\xa0m. lapkri\xc4\x8dio 3 d. jis pristat\xc4\x97 August\xc4\x97s D. atvej\xc4\xaf trisde\xc5\xa1imt septintajai Pietvakari\xc5\xb3 Vokietijos psichiatr\xc5\xb3 draugijai, apib\xc5\xabdindamas neurofibrilecijos raizginius ir amiloid\xc5\xb3 plok\xc5\xa1teles kaip ligai b\xc5\xabdingus po\xc5\xbeymius. \xc5\xa0\xc4\xaf ir pana\xc5\xa1ius atvejus E. Kr\xc4\x97pelinas v\xc4\x97liau apra\xc5\xa1\xc4\x97 savo \xe2\x80\x9eVadov\xc4\x97lyje studentams ir gydytojams\xe2\x80\x9c, pavadindamas Alzheimerio liga. Iki 1910\xc2\xa0m. \xc5\xa1is pavadinimas buvo pripa\xc5\xbeintas ir naudotas medicinos specialist\xc5\xb3._NEWLINE_Beveik vis\xc4\x85 XX am\xc5\xbei\xc5\xb3 Alzheimerio liga buvo diagnozuojama 45\xe2\x80\x9365 met\xc5\xb3 am\xc5\xbeiaus asmenims. Jiems buvo b\xc5\xabdingi silpnaprotyst\xc4\x97s simptomai, atsirad\xc4\x99 d\xc4\x97l Alzheimerio atrasto histopatologinio proceso. I\xc5\xa1 prad\xc5\xbei\xc5\xb3 buvo manoma, kad silpnaprotyst\xc4\x97 yra sen\xc4\x97jimo i\xc5\xa1dava ir i\xc5\xa1sivysto d\xc4\x97l su am\xc5\xbeiumi susijusio smegen\xc5\xb3 arterij\xc5\xb3 \xe2\x80\x9ekiet\xc4\x97jimo\xe2\x80\x9c proceso._NEWLINE_Apie 1970\xc2\xa0m. terminas buvo prad\xc4\x97tas naudoti vienodai paveiktiems vis\xc5\xb3 am\xc5\xbei\xc5\xb3 asmenims, nes simptomai ir smegen\xc5\xb3 patologija buvo identi\xc5\xa1ki anks\xc4\x8diau apra\xc5\xa1ytos Alzheimerio ligos aukoms._NEWLINE_Apib\xc5\xabdinimas Alcheimerio r\xc5\xab\xc5\xa1ies senatvin\xc4\x97 silpnaprotyst\xc4\x97 (ARSS) buvo naudojamas atskiriant tuos, kuri\xc5\xb3 am\xc5\xbeius buvo daugiau nei 65 metai, kurie neatitiko \xc4\xaf klasikini\xc5\xb3 ligos am\xc5\xbeiaus kriterij\xc5\xb3. Galiausiai, terminas Alzheimerio liga buvo formaliai priimtas \xc4\xaf psichiatrijos ir neurologijos terminij\xc4\x85. Juo apib\xc5\xabdinami vis\xc5\xb3 am\xc5\xbei\xc5\xb3 pacient\xc5\xb3 su tais pa\xc4\x8diais simptomais ligos eiga ir neuropatologija.\n_START_SECTION_\nKlinikinis vaizdas\n_START_PARAGRAPH_\nI\xc5\xa1skiriama keletas ligos etap\xc5\xb3:\n_START_SECTION_\nPradin\xc4\x97 stadija\n_START_PARAGRAPH_\nPradinis ligos etapas paprastai l\xc4\x97tai progresuojantis ir gali trukti nuo keli\xc5\xb3 m\xc4\x97nesi\xc5\xb3 iki 2\xe2\x80\x934 met\xc5\xb3. \xc5\xa0iam etapui b\xc5\xabdingas atsirad\xc4\x99s ir laipsni\xc5\xa1kai did\xc4\x97jantis atminties sutrikimas (amnezija). Paprastai t\xc4\x85 pastebi patys ligoniai. Ligos prad\xc5\xbeioje galimi pavydo, \xc4\xaftarumo kliedesiai. \xc5\xa0ios formos sutinkamos retai ir tarp vis\xc5\xb3 sergan\xc4\x8di\xc5\xb3j\xc5\xb3 Alzhaimerio liga sudaro 18 proc._NEWLINE_Ankstyvoje stadijoje silpn\xc4\x97ja atmintis (pacientai pamir\xc5\xa1ta neseniai vykusius \xc4\xafvykius), atsiranda pasikartojimai (ligoniai link\xc4\x99 kartoti tas pa\xc4\x8dias istorijas), l\xc4\x97\xc4\x8diau suvokia kai kuriuos dalykus bei ne taip greitai priima sprendimus, vengia naujovi\xc5\xb3, nesistengia prisitaikyti prie poky\xc4\x8di\xc5\xb3, b\xc5\xabna pikti ar liguistai jautr\xc5\xabs d\xc4\x97l savo nesugeb\xc4\x97jimo k\xc4\x85 nors atlikti ar prisiminti. Pacientai da\xc5\xbenai pameta daiktus ar netgi mano, kad juos pa\xc4\x97m\xc4\x97 kiti. Alzhaimerio liga sergantys \xc5\xbemon\xc4\x97s yra labiau link\xc4\x99 kreipti d\xc4\x97mes\xc4\xaf \xc4\xaf save, ma\xc5\xbeiau domisi aplinkiniais, savo laisvalaikio pom\xc4\x97giais ar veikla, jiems atsiranda depresija, apatija.\n_START_SECTION_\nVidutinio i\xc5\xa1sivystymo stadija\n_START_PARAGRAPH_\nLigos i\xc5\xa1sivystymo etapas prasideda, kai klinikiniame vaizde pasirei\xc5\xa1kia agnozija, afazija ir apraksija._NEWLINE_I\xc5\xa1sivysto sensorin\xc4\x97 afazija\xc2\xa0\xe2\x80\x93 ligonis nesupranta bendravimo kalbos ir negali \xc4\xafvardinti daikt\xc5\xb3. Kai kuriais atvejais d\xc4\x97l agramatizmo kalba tampa ma\xc5\xbeai suprantama. Kalbos sutrikimus lydi ra\xc5\xa1ymo ir skaitymo sutrikimai. Ligoniai nepa\xc5\xbe\xc4\xafsta raid\xc5\xbei\xc5\xb3, negali j\xc5\xb3 sud\xc4\x97ti \xc4\xaf \xc5\xbeod\xc5\xbeius._NEWLINE_Regimoji agnozija pasirei\xc5\xa1kia negal\xc4\x97jimu pa\xc5\xbeinti form\xc5\xb3, daikt\xc5\xb3, veid\xc5\xb3. Erdvin\xc4\x97 agnozija neleid\xc5\xbeia ligoniams adaptuotis erdv\xc4\x97je, suprasti rodom\xc5\xb3 paveiksl\xc4\x97li\xc5\xb3 (nes pacientai mato tik atskirus elementus, o ne bendr\xc4\x85 vaizd\xc4\x85). Palaipsniui ry\xc5\xa1k\xc4\x97ja orientacijos sutrikimai: pasiklysta ne\xc5\xbeinomoje, v\xc4\x97liau ir \xc4\xafprastoje vietoje, neatpa\xc5\xbe\xc4\xafsta aplinkos, nesiorientuoja laike, klaid\xc5\xbeioja nakt\xc4\xaf._NEWLINE_Pacientams silpn\xc4\x97jant, jie pamir\xc5\xa1ta \xc5\xa1eimos nari\xc5\xb3 vardus, neseniai vykusius \xc4\xafvykius, da\xc5\xbeniau prisimena, kas yra \xc4\xafvyk\xc4\x99 tolimoje praeityje. Nesugeba atlikti buities ar kit\xc5\xb3 \xc4\xafprast\xc5\xb3 darb\xc5\xb3._NEWLINE_Ligoniai jau\xc4\x8diasi nesaug\xc5\xabs, palaipsniui tampa nesavaranki\xc5\xa1ki, kinta potrauki\xc5\xb3 sfera, sutrinka miegas. Ligoniai elgiasi netinkamai, patys to nesuvokdami. Palaipsniui pacient\xc5\xb3 emocinis laukas susilpn\xc4\x97ja: \xc5\xbemon\xc4\x97s b\xc5\xabna arba apati\xc5\xa1ki, arba agresyv\xc5\xabs. Pacientams gali atsirasti kliedesiai, haliucinacijos._NEWLINE_Progresuojant ligai i\xc5\xa1sivysto apraksija\xc2\xa0\xe2\x80\x93 negal\xc4\x97jimas atlikti laisv\xc5\xb3 judesi\xc5\xb3, anks\xc4\x8diau \xc4\xafgyt\xc5\xb3 sugeb\xc4\x97jim\xc5\xb3 praradimas. Ligonis tampa visi\xc5\xa1kai priklausomas nuo aplinkini\xc5\xb3: nebegali savimi pasir\xc5\xabpinti. \xc5\xbdmon\xc4\x97s nebepa\xc5\xbe\xc4\xafsta artim\xc5\xb3j\xc5\xb3, nesuvokia, kas jiems sakoma, da\xc5\xbenai kartoja tam tikrus garsus, nevalingus judesius. Ligoniai sunkiai vaik\xc5\xa1to, patys nepavalgo, nevalingai \xc5\xa1lapinasi ir tu\xc5\xa1tinasi. Kai kuri\xc5\xb3 simptom\xc5\xb3 atsiradimas priklauso ir nuo ligonio fizin\xc4\x97s sveikatos.\n_START_SECTION_\nV\xc4\x97lyvoji stadija\n_START_PARAGRAPH_\nV\xc4\x97lyvoje stadijoje ligonis visi\xc5\xa1kai praranda sugeb\xc4\x97jim\xc4\x85 galvoti, kalb\xc4\x97ti, suvokti ir jud\xc4\x97ti._NEWLINE_Galutin\xc4\x97 stadija charakteringa gilia bendra silpnaprotyste. I\xc5\xa1 judesi\xc5\xb3 i\xc5\xa1lieka primityv\xc5\xabs refleksai\xc2\xa0\xe2\x80\x93 \xc4\x8diulpimo, kramtymo, rijimo.\n_START_SECTION_\nGalvos smegen\xc5\xb3 ir nervini\xc5\xb3 l\xc4\x85steli\xc5\xb3 poky\xc4\x8diai sergant Alzheimerio liga\n_START_PARAGRAPH_\nManoma, kad amiloido plok\xc5\xa1teli\xc5\xb3 ir neurofibrili\xc5\xb3 rezgini\xc5\xb3 formavimasis prisideda prie galvos smegen\xc5\xb3 neuron\xc5\xb3 (nervini\xc5\xb3 l\xc4\x85steli\xc5\xb3) degradacijos ir v\xc4\x97lesni\xc5\xb3 Alzheimerio ligai b\xc5\xabding\xc5\xb3 simptom\xc5\xb3 atsiradimo.\n_START_SECTION_\nAmiloid\xc5\xb3 plok\xc5\xa1tel\xc4\x97s\n_START_PARAGRAPH_\nVienas i\xc5\xa1 Alzheimerio ligos po\xc5\xbeymi\xc5\xb3 yra amiloid\xc5\xb3 plok\xc5\xa1teli\xc5\xb3 kaupim\xc4\x85sis tarp galvos smegen\xc5\xb3 neuron\xc5\xb3. Amiloidai\xc2\xa0\xe2\x80\x93 tai baltym\xc5\xb3 fragmentai, kuriuos fiziologin\xc4\x97mis s\xc4\x85lygomis gamina organizmas. Beta amiloidas (\xce\xb2-amiloidas)\xc2\xa0\xe2\x80\x93 tai baltymo fragmentas i\xc5\xa1 amiloido baltymo pirmtako (angl. APP\xc2\xa0\xe2\x80\x93 amyloid precursor protein). Sveikose smegenyse \xc5\xa1ie baltym\xc5\xb3 fragmentai yra suardomi ir pa\xc5\xa1alinami. Sergant Alzheimerio liga, fragmentai, apie kuriuos min\xc4\x97ta anks\xc4\x8diau, sudaro netirpias plok\xc5\xa1teles.\n_START_SECTION_\nNeurofibrili\xc5\xb3 rezginiai\n_START_PARAGRAPH_\nGalvos smegen\xc5\xb3 l\xc4\x85stel\xc4\x97se neurofibrili\xc5\xb3 rezginiai yra susipyn\xc4\x99 ir sudaro stand\xc5\xbeius baltyminius pluo\xc5\xa1tus. \xc5\xa0ie rezginiai \xc4\xafeina \xc4\xaf baltymo Tau (angl. Tau) sud\xc4\x97t\xc4\xaf, kuris smegenyse formuoja mikrovamzdelius. \xc5\xa0iais mikrovamzdeliais vyksta med\xc5\xbeiag\xc5\xb3 apykaita tarp galvos smegen\xc5\xb3 l\xc4\x85steli\xc5\xb3. Taigi, sergant Alzheimerio liga, Tau baltymo strukt\xc5\xabra pakinta (baltymas yra nenormalios strukt\xc5\xabros), tod\xc4\x97l \xc4\xafvyksta negr\xc4\xaf\xc5\xbetami mikrovamzdeli\xc5\xb3 strukt\xc5\xabros poky\xc4\x8diai.\n_START_SECTION_\nGalvos smegen\xc5\xb3 negr\xc4\xaf\xc5\xbetami poky\xc4\x8diai\n_START_PARAGRAPH_\nProgresuojant ligai, galvos smegenys traukiasi. Bet smegen\xc5\xb3 skilveliai, vietos smegenyse, kuriose yra smegen\xc5\xb3 skys\xc4\x8dio, gerokai i\xc5\xa1siple\xc4\x8dia. Ankstyvose Alzheimerio ligos stadijose trumpalaik\xc4\x97 atmintis sutrinka, kai hipokampo l\xc4\x85stel\xc4\x97s ima degeneruoti. \xc5\xbdmon\xc4\x97s, kurie serga \xc5\xa1ia liga, praranda geb\xc4\x97jim\xc4\x85 atlikti paprastus kasdieninius darbus. Kai Alzheimerio liga i\xc5\xa1plinta per smegen\xc5\xb3 \xc5\xbeiev\xc4\x99 (i\xc5\xa1orin\xc4\xaf galvos smegen\xc5\xb3 sluoksn\xc4\xaf), priimti sprendimus tampa sunkiau, gali pasireik\xc5\xa1ti emocij\xc5\xb3 prover\xc5\xbeiai ir \xc5\xbemogaus kalba tampa skurdi. Ligos progresas veda link smegen\xc5\xb3 l\xc4\x85steli\xc5\xb3 \xc5\xbe\xc5\xabties ir didesni\xc5\xb3 \xc5\xbemogaus elgesio poky\xc4\x8di\xc5\xb3, toki\xc5\xb3 kaip kliedesiai ir per didelis jaudinim\xc4\x85sis._NEWLINE_Paskutin\xc4\x97se ligos stadijose, \xc5\xbemon\xc4\x97s gali prarasti geb\xc4\x97jimus ir pamir\xc5\xa1ti \xc4\xafpro\xc4\x8dius kaip maitintis, kalb\xc4\x97ti, pa\xc5\xbeinti \xc5\xbemones tampa vis sunkiau arba i\xc5\xa1vis ne\xc4\xafmanoma. Taip pat sutrinka k\xc5\xabno judesi\xc5\xb3 kontrol\xc4\x97 ir koordinacija. Pablog\xc4\x97ja arba i\xc5\xa1vis i\xc5\xa1nyksta atmintis. Tokiu atveju nuolatin\xc4\x97 ligonio prie\xc5\xbei\xc5\xabra yra tiesiog b\xc5\xabtina. Vidutini\xc5\xa1kai, tie kurie serga Alzheimerio liga, gyvena nuo 8 iki 10 met\xc5\xb3 nuo diagnoz\xc4\x97s prad\xc5\xbeios, bet liga gali trukti ir iki 20 met\xc5\xb3.\n_START_SECTION_\nGinkmedis\n_START_PARAGRAPH_\nAlzheimerio lig\xc4\x85 bandoma gydyti tradiciniais Kinijoje ginkmed\xc5\xbeio preparatais. Tyrimais nustatyta, jog \xc5\xa1ie preparatai neabejotinai padeda psichologi\xc5\xa1kai,  nors j\xc5\xb3 tiesioginis teigiamas veikimas ir ne\xc4\xafrodytas. Ginkmed\xc5\xbeio ekstrakt\xc5\xb3 vartojimui neprie\xc5\xa1taravo ir Amerikos Geriatrijos psichiatr\xc5\xb3_NEWLINE_asociacijos recenzija. \xc5\xa0ie tyrimai tebet\xc4\x99siami.\n_START_SECTION_\nPrevencija\n_START_PARAGRAPH_\nNors kai kada ir si\xc5\xablomos \xc4\xafvairios dietos bei protiniai pratimai, i\xc5\xa1 ties\xc5\xb3 n\xc4\x97ra \xc5\xbeinomi jokie efektyv\xc5\xabs \xc5\xa1ios ligos prevencijos b\xc5\xabdai. Ligos simptomams pasirei\xc5\xa1kus pakankamai ry\xc5\xa1kiai, jos sustabdyti ne\xc4\xafmanoma. Ta\xc4\x8diau \xc5\xa1altiniai apra\xc5\xa1o \xc4\xafvairias bandomas profilaktikos priemones._NEWLINE_Did\xc5\xbeiausia tikimybe susirgti Alzheimerio liga turi suaug\xc4\x99 asmenys, turintys pa\xc5\xbeeidimus smegen\xc5\xb3 kraujagysl\xc4\x97se arba j\xc5\xb3 atrofij\xc4\x85 smilkinin\xc4\x97je smegen\xc5\xb3 skiltyje. Da\xc5\xbeniausiai sutinkamas kraujagysli\xc5\xb3 pakenkimas smegenyse yra pas pacientus su auk\xc5\xa1tu kraujosp\xc5\xabd\xc5\xbeiu, auk\xc5\xa1tu cholesterolio kiekiu arba sergan\xc4\x8dius diabetu. Tod\xc4\x97l \xc5\xa1i\xc5\xb3 b\xc5\xabkli\xc5\xb3 prevencija gali suma\xc5\xbeinti Alzheimerio ligos progresavim\xc4\x85 bei miokardo infarkto ir i\xc5\xa1eminio insulto rizik\xc4\x85.\n_START_SECTION_\n\xc5\xbdymesni ligos atvejai\n_START_PARAGRAPH_\nAlzheimerio liga sirgo buv\xc4\x99s JAV prezidentas Ronald Reagan, Harold Wilson, Iris Murdoch, Eddie Robinson,_NEWLINE_Ferenc Pusk\xc3\xa1s, Rita Hayworth, Eddie Albert, James Doohan, Hazel Hawke, Enid Blyton, Emil Cioran,_NEWLINE_Leonidas Da Silva, Ralph Waldo Emerson, Geraldine Fitzgerald, Annie Girardot, Barry Goldwater, Charlton Heston, Paul von Hindenburg, Regina Iuliana a Olandei, Otto Preminger, Maurice Ravel,_NEWLINE_Sugar Ray Robinson, Jean-Jacques Servan-Schreiber, Cyrus Vance, Burgess Meredith, Alfred Deakin, Reine Juliana des Pays-Bas, Willem de Kooning, Muhammad Ali.'